**Pressemateriale: ’Når solen står højest’** Okt. 2014

Pernille Juhl har specialiseret sig i at skrive medrivende, historiske romaner, hvor du får en god fortælling samtidig med, at du får skildret et stykke levende danmarkshistorie fra det sønderjyske.

’Når solen står højest’ er en selvstændig fortsættelse til bogen ’Vent på mig Marie’, som handlede om soldaten Anders, der ufrivilligt måtte kæmpe for tyskerne under første verdenskrig. Sideløbende med Anders’ historie – som i øvrigt var stærkt inspireret af forfatterens farfars dagbøger – fulgte vi lærerinden Marie i det civile liv i Graasten. I fortsættelsen ’Når solen står højest’ møder vi Anders og Marie, som gifter sig og stifter familie i Graasten.

Tiden er umiddelbart efter første verdenskrig, hvor sønderjyderne stemmer, om de vil tilbage til Danmark. Genforeningen sker i juli 1920, og det er en meget stor dag for mange i Nordslesvig. I starten af tyverne ændredes rigtig mange ting i Sønderjylland. Man måtte tale dansk igen og flage med Dannebrog, og man måtte atter undervise på dansk i skolerne. Mange af de hjemvendte fra første verdenskrig havde traumer at bearbejde, og det har hovedpersonen Anders også.

Livet skulle gå videre efter den store krig. Medierne ønskede at fremstille krigen som et stort drama med helte og skurke. De fremstillede ofte de hjemvendende soldater som en kliché. Som nogle der elskede spænding og holdt af at slå fjenden ihjel. At det i virkeligheden havde været et mareridt præget af angst, sult og kulde, talte man ikke om. Det gjorde det ikke mindre frustrerende for de hjemvendte. Familierne ville helst lade som om, at de hjemvendte var som de havde været, inden de tog af sted. Men det var sjældent tilfældet. De fleste var og blev mærket for livet.

’Når solen står højest’ er et forrygende drama, som handler om et ungt par, der stifter familie. De har været adskilt i fire år og alt burde være godt. Men det er svært at overse fortidens skygger. Anders kæmper med at etablere sig som mejeribestyrer, mens han har sine indre dæmoner at slås med. Imens vokser børnene Jenny og Carl op. Carl er god til at lave ballade i skolen, og senere i livet kommer han til at træffe nogle svære valg, som får uoverskuelige følger. Marie drømmer om at gå sine egne vegne, og udgør en rollemodel for rebellen Jenny, som gerne vil se verden forandre sig.

Krisen først i 20’erne og siden i 30’erne sætter familielivet på en hård prøve, og d**en voksende interesse for nazismen i 30’ernes Tyskland smitter af på både Danmark og familien. Handlingen tager en dramatisk drejning op mod Anden Verdenskrig, hvor tingene ser sort ud for familien Andersen. De må bygge på familiesammenholdet og kæmpe for kærligheden for at modstå familiens forfald.**

I 1940 blev Danmark besat, og det kom til at påvirke danskernes liv. I Sønderjylland var det meget forskelligt, hvordan besættelsen blev modtaget ikke mindst afhængig af, om man var dansksindet eller hjemmetysker. Anders og Maries børn vokser op og bliver to meget forskellige unge mennesker med modsatrettede interesser. Vi hører om deres involvering både i nazismen og modstandsbevægelsen. Ganske uventet involveres familien i både følgerne af Krystalnatten tilbage i 1938 og senere i forbindelse med jøderazziaen, som fandt sted i efteråret 1943.

Målet med bogen er at fortælle en medrivende historie og samtidig give et godt billede af, hvordan tiden var, ikke mindst set fra det sønderjyske perspektiv. Det har været en meget spændende proces at skrive bogen og at læse en mængde interessant litteratur om emnet. Jeg har også fået hjælp af søde mennesker fra Graasten, som har hjulpet mig med mange lokale spørgsmål og med at skaffe data fra det lokalhistoriske arkiv. De mange inspirationskilder har givet input til en roman, som både er underholdende og oplysende, og indeholder en god cocktail af intriger og kærlighed.

**Om Pernille Juhl**

Pernille Juhl er født i 1963 i Sønderborg og kommer ud af en stor sønderjysk familie. Hendes farfar var tvunget til at kæmpe mod tyskerne som følge af, at han var sønderjyde. Pernille Juhl er siden flyttet til Sjælland, hvor hun har uddannet sig til ingeniør. I dag er hun fritidsforfatter samtidig med, at hun har arbejdet med ledelse i mange år, og hun er for tiden leder i en international koncern.

Forfatteren valgte at selvudgive sin første roman ’Vent på mig Marie’, som indtil nu er solgt i over 1100 eksemplarer. Bogen findes på mange af landets biblioteker, og Lindhart & Ringhof har udgivet den på lydbog.

Pernille Juhls første bog er omtalt i mindst 30 artikler blandt andet i Berlingske, Kristeligt Dagblad og Weekendavisen, desuden har hun været i DRP4Syd og der har været sendt TV-udsendelser om bogen på hhv. TV2Lorry, TVSyd, TV2 Landet Rundt, Kanal København og Kanal Roskilde.

Endelig har forfatteren holdt en del foredrag på biblioteker om bogen, herunder på Graasten, Vamdrup, Lyngby, Roskilde og Greve. Haderslev og Solvang biblioteker har planlagt foredrag i november & december.

’Når solen står højest’, har hun også valgt at udgive selv. ”Nu har jeg hele netværket,” som hun siger. ”Jeg har allerede læsere og boghandlere, der spørger efter toeren. Jeg har en god kontakt til mange faste boghandlere, som fører mine bøger. Desuden kan man bestille bogen hos alle øvrige boghandlere, og det synes jeg fungerer fint. Det er dog muligt, at også lydbog nummer to udkommer på et forlag.

**”Nu skriver jeg på en 3’er”**

Jeg skriver i øjeblikket på en fortsættelse til ’Når solen står højest’.

Historien foregår i tidsrummet fra 1943 og op gennem 50’erne. Det er et gensyn med familien Andersen, som optræder i bog to, og et møde med nye skæbner med hver deres historie.

**Bagsideteksten på bogen ’Når solen står højest’**

Sønderjyden Anders er kommet hjem efter ufrivilligt at have været soldat i 1. Verdenskrig. Han gifter sig med Marie, som han har længtes efter i krigens lange år.

**’Når solen står højest’ er et forrygende familiedrama og en selvstændig fortsættelse af ’Vent på mig Marie’. Anders kæmper for at glemme krigen og komme videre. Marie går sine egne veje, og i**mens vokser børnene Carl og Jenny op. Carl er god til at lave ballade i skolen, og Jenny drømmer om at forandre verden.

Under 2. verdenskrig ser tingene sort ud for familien Andersen, efterhånden som konflikterne tilspidses i og omkring familien. Spørgsmålet er, om det efterhånden tyndslidte familiesammenhold kan overvinde fortidens skygger.

*Om ’Vent på mig Marie’ skrev pressen:*

Berlingske tidende, Bent Blüdnikow: ”… denne autentiske roman, der både giver indtryk af blodige slag ved fronterne og af hjemmelivet i Graasten, hvor Marie længes efter soldaterkæresten. I modsætning til andre bøger om Første Verdenskrig ender den med håb.”

*Folkebladet, Arne Mariager: ”Man kommer til at holde af mejeristen og soldaten Anders Andersen og hans yndige kæreste lærerinden Marie.”*

Andet information

Titel: Når solen står højest

Forlag: Juhl’s forlag

ISBN: 978-87-996605-2-0

Vejledende pris: 249,95

Hjemmeside: <http://www.pernille-juhl.dk/>

Facebook: <https://www.facebook.com/home.php#!/ventpaamigmarie>

Telefon: 24859902

Mail: pernillejuhl4@gmail.com